runetrust/blame-folketinget-dk huggingface dataset:
Brian Mikkelsen (KF), 2012-03-30:
Dansk turisme har heldigvis oplevet et godt 2011, bl.a. som følge af, at den tidligere regeringen tog en masse initiativer, som bl.a. betød, at man fik forhøjet momsafløftningen, og at der var en hel palet af forskellige turismepolitiske aktiviteter.
Så 2011 har været et godt år, og det er klart, at den stime skal fortsættes.
Det er indtægter til det danske samfund, det er gode jobmuligheder, det er en god mulighed for at få præsenteret Danmark som et fornuftigt udstillingsvindue.
Der betyder omkostningsparameteret selvfølgelig meget.
Vi kan se af empirien, at den momsafløftning, som den tidligere regering tog initiativ til, har genereret flere job og mere omsætning i turismeerhvervet i Danmark.
Så et af de afgørende parametre for konkurrencedygtighed er selvfølgelig også, at det er billigere at producere i Danmark.
Intentionen i Liberal Alliances forslag er sådan set fornuftig nok.
Vi er i Det Konservative Folkeparti for, at man kigger på momsafløftningen.
Jeg har aldrig hørt Liberal Alliance foreslå det i nogen af de forhandlinger, vi har haft.
Heller ikke, da hr. Ole Birk Olesens partifæller, tidligere medlemmer af Det Radikale Venstre – halvdelen af partiet i hvert fald – forhandlede med os, var der nogen af dem, som foreslog, at man skulle gøre noget som helst på det her område.
Derfor er det da godt, at man kigger på, at Det Konservative Folkeparti og Venstre sammen Dansk Folkeparti fik gennemført en momsafløftning sidste år, som har en effekt, og at man fortsætter videre i det spor.
Vi er imod, at man laver en differentieret moms.
Differentieret moms får helt uoverskuelige konsekvenser for hele finansieringen af det samfund, vi lever i.
Vi skal have omkostningerne ned, skatter og afgifter skal ned, men hvis man først går ind og plukker et område ud og siger, at der her skal være differentieret moms, er det så sikkert som amen i kirken, at de fra alle andre områder vil komme løbende og sige, at de også skal have differentieret moms.
Hvorfor skal man ikke have differentieret moms på sunde fødevarer?
Hvorfor skal man ikke have differentieret moms på bøger?
Hvorfor skal man ikke have differentieret moms på andre ting, som også betyder noget for vores eksport i Danmark?
Derfor er vi imod differentieret moms.
Vi er for, at man letter skatter og afgifter i Danmark, og vi er for, at man gør dansk erhvervsliv mere konkurrencedygtigt, men vejen frem er ikke differentieret moms.
Derfor kan vi ikke støtte beslutningsforslaget fra Liberal Alliance.
Ole Birk Olesen (LA), 2012-03-30:
Det kunne man da godt drømme om, men det er jo også meget omkostningskrævende for statskassen, og vi har prioriteret anderledes.
Med de besparelsesforslag, som vi har fundet indtil videre, og som sammenlagt efterhånden andrager 80 mia. kr., har vi prioriteret skatten på arbejde og skatten på virksomheder i form af selskabsskatten højest; og vi har prioriteret registreringsafgift på biler og også nogle andre ting.
Vi har ikke indtil videre ønsket at prioritere momsen, men når vi engang når længere ned i bunkerne i finanslovene, kan det være, vi også finder ekstra besparelser dér, så vi kan prioritere den generelle momssats.
Nadeem Farooq (RV), 2012-03-30:
Jeg kan forstå på hr. Ole Birk Olesen, at Liberal Alliance først og fremmest prioriterer lettelser af skat på selskaber og indkomst, og når man så når længere ned i bunkerne, begynder man at tale om en moms på 7 pct., som forslaget jo lægger op til, eller en moms på 7 pct. i det hele taget.
Med andre ord: Hvor langt skal man ned i bunkerne, hvor mange milliarder skal man frigøre fra offentligt forbrug, før man når derned?
Ole Birk Olesen (LA), 2012-03-30:
Det er faktisk ikke en problemstilling, som jeg synes er særlig relevant, for det skal jo ikke være sådan, at hvis vi ikke får gennemført, at topskatten bliver lettet, fordi der er et flertal i Folketinget, der er imod det, så siger vi nej til, at vi kan tage noget, som måske ikke står så højt på vores prioriteringsliste.
Altså, vi tager det, vi kan få, og vi forventer ikke, hvis vi får en nedsættelse af momsen på hotel- og restaurationsydelser i Danmark, at det så resulterer i, at en lettelse af topskatten kommer tættere på eller længere væk.
Jeg tror ikke, at de to ting har forbindelse til hinanden.
Alt sammen handler det om at skabe en stemning i befolkningen, der støtter op om, at der skal ske noget, og når det er lykkedes, så vil den til enhver tid siddende regering ofte bare gøre det.
Så det forsøger vi; vi forsøger at skabe den stemning, vi forsøger at sætte det på dagsordenen.
Morten Bødskov (S), 2012-03-30:
Umiddelbart mener jeg ikke, der er nogen konflikt.
Det her er en særlig ordning, som der er en protokol for, som ligger i forlængelse af en traktat, nemlig Maastrichttraktaten, og her er nogle helt særlige hensyn, som handler om, hvordan man bedst varetager eksempelvis på det her punkt yderområdernes interesser.
Vi skal eksempelvis ikke overlade visse dele af vores kystnære områder til velhavere, som vil købe danske sommerhuse med det resultat, at vi her vil få spøgelsesbyer en meget, meget stor del af året.
Så jeg kan ikke se, at der skulle være nogen konflikt.
Her er der tale om helt særlige forhold, som gør sig gældende, og med de synspunkter, som jeg på vegne af regeringen har gjort gældende her, så mener vi ikke, at der er nogen konflikt, som spørgeren synes der er her.
Ole Birk Olesen (LA), 2012-03-30:
Jamen det er vi bestemt også åbne over for, hvis Venstre kommer med forslag herom.
Det vil vi ikke afvise.
Men altså, umiddelbart fylder momsen bare ikke så meget i forhold til at leje en plads på en campingplads, som den fylder i forhold til at leje et hotelværelse, fordi det er så meget billigere at leje en plads på en campingplads.
Så problemstillingen er mindre presserende der, men hvis Venstre har gode ideer, er det bestemt ikke noget, vi vil afvise.
Gitte Lillelund Bech (V), 2012-03-30:
Hvis vi så kigger på det antal overnatninger, der er i Danmark, så var der i 2011 lige så mange overnatninger på hotellerne, som der rent faktisk var på campingpladserne.
Hvis man så skulle følge hr. Ole Birk Olesens tankegang om at sørge for tiltrække turisterne, burde man så ikke også gå ind og se på momsningen af overnatninger på campingpladser, for jeg går ud fra, at forslaget her ikke bare er et spørgsmål om, at man vil tilgodese en enkelt branche, nemlig hotelbranchen eller restaurationsbranchen?
Jeg går ud fra, som jeg også sagde i min ordførertale, at formålet er, at man skal sørge for at styrke dansk turisme.
Og når der nu er lige så mange overnatninger på campingpladserne, som der sådan set er på hotellerne, hvorfor så ikke også gøre noget for dem?
Ole Birk Olesen (LA), 2012-03-30:
Jamen et eller andet sted skal den jo ligge.
Vi har kigget på, hvor momsen ligger i landene omkring os.
Vi tænker, at vi i Danmark i høj grad konkurrerer om turister med andre nordeuropæiske lande.
Vi konkurrerer selvfølgelig også i et vist omfang med Frankrig, men det er først og fremmest andre nordeuropæiske lande, som vi konkurrerer med, og derfor har vi i vores forslag sat momsen til at ligge på tysk niveau, når det gælder hotelovernatninger.
Gitte Lillelund Bech (V), 2012-03-30:
Jeg vil gerne tilbage til det med den differentierede moms.
Jeg kunne forstå på ordføreren, at Liberal Alliance ikke går ind for differentieret moms, lige bortset fra når det så drejer sig om hotel- og restaurantydelser.
Nu er det sådan, at i det forslag, Liberal Alliance har fremsat, mener man, at momsen skal sættes ned til 7 pct. på hotelog restaurantydelser.
Jeg tror endda, at man i bemærkningerne refererer til, at det er, fordi de i Tyskland bl.a. har sænket hotelmomsen til 7 pct.
Nu er det sådan, at man i Frankrig har sænket restaurantmomsen til 5½ pct.
Så jeg vil bare spørge: Når Liberal Alliance nu virkelig går så meget op i, at vi skal sørge for, at turisterne kommer til Danmark, og Liberal Alliance mener, at det er lige præcis momsen, der gør forskellen på, om turisterne kommer til Danmark i stedet for Tyskland eller Frankrig, hvordan kan det så være, at Liberal Alliance, når man nu alligevel er i gang med at nedsætte momsen, ikke sætter restaurationsmomsen til 5½ pct.?
Ole Birk Olesen (LA), 2012-03-30:
Jamen vi er villige til at finde de penge, det koster.
Det er jo bemærkelsesværdigt, at hvis vi kigger på tallene, er de samlede offentlige udgifter steget med 180 mia. kr. bare i løbet af de 4 år fra 2008 til 2012 – 180 mia. kr. er de samlede offentlige udgifter steget med!
De offentlige udgifters andel af det samlede bruttonationalprodukt er steget fra 50,6 pct. i 2008 til 57,8 pct. i 2012, så der er altså lidt at tage af.
Så der er meget at skære væk, uden at vi af den grund ender som Zimbabwe.
Nadeem Farooq (RV), 2012-03-30:
Relevant, siger ordføreren, dvs. ikke relevant parlamentarisk; men plejer partiet ikke at give den gas, hvis jeg så må bruge det udtryk, som et fuldtonet liberalistisk parti, der fortæller, hvad man mener, og ikke småligt skeler så meget til den parlamentariske situation, altså om det er relevant eller ej?
Der synes jeg da lidt man må bør gå planken ud og fortælle, hvor mange penge man vil frigøre fra det offentlige forbrug for at kunne finansiere en momsnedsættelse.
Frank Aaen (EL), 2012-03-30:
Så kan vi se, hvem der har ret.
Ole Birk Olesen (LA), 2012-03-30:
Jamen jeg vil blot sige til hr. Frank Aaen, at vi ikke anser det her for at være erhvervsstøtte.
Det er den problemstilling, som dansk turisterhverv står i.
Det er egentlig en eksportvare, som – fordi den bliver uddelt i Danmark – er belagt med 25 pct. moms, hvor man i andre lande kan nøjes med at betale 7 pct. moms.
Denne meget højere skat i Danmark skaber altså en voldsom konkurrenceforvridning.
Vi vil gerne give lige vilkår, og vi betragter det ikke som erhvervsstøtte.
Thomas Jensen (S), 2012-03-30:
Som jeg hæftede mig ved i min ordførertale, har vi i de sidste 10 år set, at det danske turisterhverv er sakket bagud i forhold til vores nabolande.
Derfor har den nye regering også på programmet, at der skal komme en samlet vækststrategi for det danske turisterhverv, hvor man inddrager turistorganisationer, og hvor man inddrager virksomheder, så vi sikrer os, at de folk, der skal ud at lave arbejdet for at sikre, at der kommer flere turister til Danmark, er fuldt ud engageret i det her og står sammen om at skabe en bedre vækst for det danske turisterhverv.
Det tror jeg bestemt er med til at højne kvaliteten på de danske restauranter, og jeg tror bestemt også, at turister, der kommer til Danmark, sætter pris på, at der er nogle gode restauranter, de kan gå ud og spise på.
Så jo, jeg tror, at kvalitet betyder noget, og at det hele ikke bare handler om prisen.
Ole Birk Olesen (LA), 2012-03-30:
Jeg tror godt om danskerne.
Jeg er jo opvokset blandt dem og er selv en af dem.
Jeg tror, danskerne er dygtige, engagerede og flittige mennesker.
Jo, jo, vi har en fornem verdensklasserestaurant i f.eks. noma , men grundlæggende har jeg ikke den store forventning til, at Danmark vil være så meget bedre på kokkesiden end Tyskland og Sverige, at det kan kompensere for, at hoteller i Tyskland kun er belagt med en moms på 7 pct., mens hoteller i Danmark er belagt med en moms på 25 pct.
Ønsker Socialdemokraterne slet ikke at gøre noget ved det misforhold, eller mener Socialdemokraterne virkelig, at det kan rettes op med bedre kokkeuddannelser?
Thomas Jensen (S), 2012-03-30:
Jeg vil godt honorere Venstres ordfører, fru Gitte Lillelund Bech, for den tale, hun holdt tidligere, der nemlig lagde vægt på, at det at få turister til Danmark ikke kun handler om, hvad det koster, men også handler om kvalitet og mange andre forskellige ting.
Jeg synes, at man skal tages en sådan helhedsvurdering med i overvejelserne.
Det var også derfor, at jeg i min tale lagde vægt på, at vi har turistuddannelser i Danmark, og at vi uddanner dygtige kokke på erhvervsskolerne.
De ting er jo med til at skabe, at der er noget at komme efter i Danmark.
De er med til at skabe nogle koordinerede indsatser.
Det er også derfor, at regeringen har lavet de her tiltag og kommer med nogle bedre bud på bedre rammevilkår for dansk turisme.
Jeg tror, at det er den måde, vi skal sørge for at få flere turister til Danmark på.
Jeg vil afslutte med at sige til hr. Ole Birk Olesen, at den her regering har et forsigtighedsprincip.
Vi skal sikre os, at vi har penge i kassen, før vi bruger nogle, og vi skal også sikre os, at vi ikke går ud og slår et hul i statskassen på 10 mia. kr., før vi har fundet eventuelle besparelser.
Ole Birk Olesen (LA), 2012-03-30:
For nylig kom det frem, at kommunerne i 2011 havde reduceret antallet af ansatte med 11.000 personer.
Det fik rosende ord med på vejen af hr. Thomas Jensens partifælle finansministeren, som sagde, at det var rigtig godt, at kommunerne havde reduceret antallet af ansatte med 11.000 personer – og det, skønt finansministeren ikke har nogen særlig idé om, hvorvidt det var antallet af hjemmehjælpere, pædagogmedhjælpere eller kontormedarbejdere, der var blevet reduceret ude i kommunerne, simpelt hen fordi finansministeren har en målsætning om, at økonomien skal hænge sammen.
Ud over det har vi en målsætning om, at der skal føres en erhvervspolitik i Danmark, som kan sørge for, at dansk turisme og andre erhverv er konkurrencedygtige.
Gitte Lillelund Bech (V), 2012-03-30:
Jeg kunne jo være lidt fræk og sige, at det dog er imponerende, som hr. Ole Birk Olesen synes, at det er så vigtigt nu, at vi får fuld momsafløftning på hotel- og restaurantydelser.
Hvis man kan huske aftalen om finansloven for 2011, ved man, at det var en aftale, som den daværende VK-regering indgik med Dansk Folkeparti og Kristendemokraterne, hvor man rent faktisk valgte at afløfte en del af momsen på hotelydelser.
Hvor var Liberal Alliance henne på det tidspunkt?
De var ikke en del af den aftale.
Jeg må bare sige, at vi altså har den holdning i Venstre, at vi ikke går ind for differentieret moms.
Fuld respekt for, at Liberal Alliance går ind for differentieret moms, men det gør Venstre ikke, og derfor kan Venstre ikke støtte forslaget.
Ole Birk Olesen (LA), 2012-03-30:
Jamen vi skal da gøre alt muligt andet, og det skal der også finansiering til, men det er ikke et argument for, at vi ikke skal gøre det her.
Men det hele vanskeliggøres selvfølgelig af, at Venstre igennem 10 år har ført en politik, hvor de offentlige udgifter er blevet stadig større, og så er der jo ikke penge til at gøre alt det gode, fordi Venstre har ønsket at bruge pengene i den offentlige sektor i stedet for.
Jeg står her med tallene.
I 2008 var de samlede offentlige udgifter 880 mia. kr. I 2009 var de 940 mia. kr., i 2010 var de 985 mia. kr. I 2011: 1.017 mia. kr. Når man bruger løs af skatteydernes penge, som om man var fulde sømænd på landlov, så er det klart, at der ikke er penge til at gøre alt det gode, man kan gøre med lavere skat på forskellige tiltag.
Spørgsmålet er, om Venstre vil gå væk fra den kurs og begynde at prioritere lavere skat.
Gitte Lillelund Bech (V), 2012-03-30:
Det godt være, jeg talte lidt hurtigt i mit ordførerindlæg, men hvis hr. Ole Birk Olesen nu havde hørt efter, havde han hørt, at jeg faktisk sagde, at vi fra Venstres side også er meget interesseret i at se på det offentlige forbrug og på, hvad vi kan gøre for f.eks. at finde pengene via begrænsninger i det offentlige forbrug.
Men som jeg også sagde i mit ordførerindlæg: Hvis det skulle lykkes os at finde 8-10 mia. kr., som det her vil koste, så er vi i Venstre ikke sikre på, at det er det, vi i første omgang ville bruge pengene til.
Jeg har fuld respekt for, at Liberal Alliance, som jo er et andet parti end Venstre, har en anden holdning til det her og ønsker differentieret moms.
Jeg sagde også i mit ordførerindlæg, at Venstre ikke ønsker det, og med hensyn til at tiltrække turisterne – hvilket tyskerne også kan – så viser alle de undersøgelser, vi har, og som ser på, hvad der gør, at turisterne vælger Danmark, der er det jo lige præcis det med, at det er rejsens samlede værdi.
Det er, at vi kan tilbyde noget specielt, vi kan tilbyde god service, gode oplevelser, adgang til kvalitetsprodukter.
Det er da ikke nogen hemmelighed – og det tror jeg heller ikke det er for hr. Ole Birk Olesen – at når vi har verdens bedste restaurant liggende i København, så er det faktisk en af grundene til, at man kan tiltrække en del turister, som vælger at køre forbi København i stedet for at køre forbi Hamborg, fordi noma ligger i København.
Det vil sige, at vi tror på, man kan satse på anden vis for at tiltrække alle de turister, som hr. Ole Birk Olesen mener tager til Tyskland alene på grund af prisen på overnatninger.
Ole Birk Olesen (LA), 2012-03-30:
Jeg synes jo ikke, vi er ukonkrete.
Vi er ikke mere ukonkrete end det her lands skiftende regeringer – og nogle af dem har jo været støttet af Dansk Folkeparti – som har langsigtede fremskrivninger af dansk økonomi, hvor man forventer et øget offentligt forbrug på måske 1,0 pct. eller 1,5 pct. eller 0,5 pct.
Og nogle gange ser vi, at sådan en regering kan justere målsætningen fra 1,5 pct. til 1,0 pct., uden at man af den grund henviser til, at det så lige præcis er en bestemt stilling som kontormedarbejder i Holstebro Kommune, der skal spares væk.
Så det er jo ikke, fordi det her er usædvanligt.
Regeringer i Danmark opererer med den samme form for budgetstyring af den offentlige sektor, som vi gør her.
Den skal justeres.
Dansk Folkeparti har støttet regeringer, der har haft sådan nogle målsætninger, så hvorfor kan Dansk Folkeparti ikke også støtte det her?
Hans Kristian Skibby (DF), 2012-03-30:
Jamen altså, vi vil frygtelig gerne støtte et forslag, også selv om det kommer fra Liberal Alliance, når bare det er til gavn for det danske erhvervsliv og det giver flere job til Danmark, men det, der er det grundlæggende problem i det her, er jo altså, at i det her beslutningsforslag har man ikke fra forslagsstillernes side brugt ret meget tid på at beskrive, hvordan man vil dække det her store provenutab på 4,3 mia. kr.
Der står halvanden linje: »Finansieringen findes ved reduktioner i det offentlige forbrug.« Hvad er det?
Kunne man dog ikke ulejlige sig lidt mere?
Jeg ved godt, Liberal Alliance ikke er så mange i gruppen som os andre, men man kunne dog godt prøve at bruge lidt tid på at beskrive sit beslutningsforslag.
Det er bare det, jeg beder om.
Prøv dog at anvise den finansiering.
Frank Aaen (EL), 2012-03-30:
Forslaget her drejer sig jo i al sin enkelhed om at flytte et større milliardbeløb – der er lidt debat om størrelsen – fra velfærd til erhvervsstøtte, og alene af den grund kan Enhedslisten ikke støtte forslaget.
Man kan jo kigge på begrundelsen for at lave den her flytning fra velfærd til erhvervsstøtte, og den er, at det vil skabe beskæftigelse.
Det synes jeg er meget interessant, for hver eneste gang Enhedslisten eller andre fra venstrefløjen og regeringspartierne kommer og siger, at her vil vi give nogle penge, hvilket vil være med til at skabe noget beskæftigelse, så får vi fra højresiden at vide, at det er sådan noget uliberalt noget med »pick the winners«, og at man slet ikke kan det, og det har politikere ikke forstand på, og havde de forstand på det, skulle de ikke.
Og så får vi en lang sang om, at det er helt forkert at øge beskæftigelsen med en eller anden form for investering.
Men Liberal Alliance har åbenbart fundet ud af her, at hvis man giver et millardbeløb i erhvervsstøtte til hotel- og restaurationsbranchen, vil det give en masse nye arbejdspladser.
Jeg siger velkommen i foreningen, og jeg synes, det er en god ide at kunne debattere, hvordan Folketinget med bestemte midler er i stand til at fremme bestemte erhverv og bestemte former for beskæftigelse.
Jeg vil bare sige, at med den strategi Enhedslisten har – nemlig f.eks. at omlægge landbruget til økologi og sørge for, at Danmark så hurtigt som muligt kun skal bruge vedvarende energi, og i det hele taget gøre en indsats for at forbedre miljøet – er vi sikre på, at det både skaber beskæftigelse i landbruget og i erhvervslivet, samtidig med at det gør Danmark til et mere attraktivt land at besøge og dermed også fremmer turismen.
Vores model er bare bedre end Liberal Alliances, og den kan oven i købet finansieres i modsætning til det, Liberal Alliance har lagt frem her, som åbenbart ikke kan finansieres, hvilket bare beskrives i halvanden linje i slutningen af beslutningsforslaget.
Jesper Petersen (SF), 2012-03-30:
Jeg vil ikke holde nogen meget lang tale – jeg er stand-in for hr. Jonas Dahl som skatteordfører – men jeg vil lægge mig i rækken af ordførere fra nærmest samtlige partier, der ikke støtter forslaget.
Først og fremmest kan man jo gå direkte til provenuberegningerne og se, hvordan der her ligger omkostninger for 7,4 mia. kr., der ikke er dækning for.
Det er, som om forslagsstillerne måske har misforstået opgaven, i og med at vi for tiden sådan set er i gang med at få styr på dansk økonomi.
Der skal laves reformer, der er blevet lavet forskellige skattestigninger, der skal styr på økonomien og skabes rum til nye investeringer.
Der er vi faktisk ret udfordrede, og der falder ikke bare sådan lige 7,4 mia. kr. ned fra himlen, som man kan gribe.
Man er simpelt hen nødt til at være mere konkret, når vi diskuterer udgiftsforslag.
Man kan så pege på, at der allerede er sket det, at man nu kan fratrække 50 pct. moms på hotelydelserne.
Et andet eksempel på et øget økonomisk incitament på turismeområdet er, hvornår der skal betales skat af udlejning af sommerhuse.
Her er grænsen forhøjet fra 10.000 kr. til 20.000 kr.
Begge dele er ting, som jeg synes vi skal se effekten af, inden vi måtte overveje yderligere tiltag, hvor finansieringen altså så også skal være på plads.
Det er ikke så tit, jeg roser Venstre, men man skal benytte lejligheden, når den er der.
Helhedsblikket på turisme, og hvad der skal til for at gavne det, er meget rigtigt.
Noget handler om prisen, men jo i meget høj grad også om, hvilken service man oplever, hvilke oplevelser man kan få i form af natur, seværdigheder, forlystelser, kultur og alt muligt andet, hvordan vi markedsfører det, hvilke produkter man kan få, hvilke restauranter man kan besøge, det er nævnt meget, og at vi også kan en masse med hensyn til cyklisme og har allerede gjort en masse.
Men der ligger altså ikke 7,4 mia. kr. til pludselig at fjerne eller nedsætte momsen så kraftigt.
Nadeem Farooq (RV), 2012-03-30:
Jamen jeg vil ikke lægge mig fast på konkret, hvad man skal gøre for at styrke turismeerhvervet.
Jeg mener, at erhvervsforeningen HORESTA har nogle spændende forslag, som måske mere fokuseret går ind og adresserer den her problemstilling, men som ikke er så ukristeligt dyre som Liberal Alliances forslag.
Det vil jeg gerne lytte til; jeg lytter også gerne til Liberal Alliances forslag.
Det, jeg bare mener, er, at det er en voldsomt dyr måde at opnå en styrket konkurrenceevne på.
Altså, hvis vi endelig skulle bruge penge på at styrke vores konkurrenceevne, ville jeg hellere bruge nogle penge på at få lavere skat på arbejde, som regeringen jo også barsler med.
Altså, i den bedste af alle verdener kan man gøre rigtig mange gode ting – det ved hr. Ole Birk Olesen, forslagsstilleren, jo også – men vi skal ligesom prøve at fokusere, og jeg mener ikke, at forslaget her er fokuseret nok.
Det er sådan lidt et feel good-forslag, ikke?
Men det går ikke for alvor ind og adresserer den udfordring.
Ole Birk Olesen (LA), 2012-03-30:
Jeg vil gerne sige tak til den radikale ordfører for de positive ord om intentionerne i forslaget og også om selve ideen, fornemmer jeg.
Jeg skal lige minde ordføreren om, at Det Radikale Venstre jo for nylig var ude at foreslå noget næsten lignende, idet man sagde, at den kommende skattereform også burde være helt eller delvist finansieret af lavere offentlige udgifter.
Så tankegangen er jo i hvert fald ikke den radikale ordfører fjern.
Så taler den radikale ordfører om det arbejde, der pågår i regeringen, med at lægge en strategi for turismeområdet.
Jeg vil bare høre, om Det Radikale Venstre i det arbejde bidrager med et ønske om, at momsen skal sænkes for hotel- og restaurationserhvervet i Danmark.